
	Република Србија
	ОПШТИНА ЉУБОВИЈА
	Скупштина општине
	Општинска изборна комисија 
	Број: 004474449 2026 
	06068 001 000 013 005 15 002
	9.10.2026. године
	Љ у б о в и ј а
ЗАПИСНИК
Са 6. седнице Општинске изборне комисије општине Љубовија (у даљем тексту: Изборна комисија) одржане дана 9.10.2026. године са почетком у 11,00 сати у просторијама Општинске управе општине Љубовија у Љубовији.
Седници присуствују: заменик председника Изборне комисије Милорад Јовановић, чланови Изборне комисије – Милан Милановић, Милош Ђукић, Милица Степановић, Биљана Севић, Снежана Полић, Драгивој Матић, Владан Јевтић, Данијела Јосиповић, Раде Јовановић и Богосав Павловић, и заменици чланова Изборне комисије – Миленко Младеновић и Нада Новаковић.
Седници присуствују секретар Изборне комисије Владимир Петровић и заменик секретара Изборне комисије Душко Митровић.
Председница Изборне комисије Милица Живановић није присутна седници.
Седницу је отворио заменик председника Изборне комисије, поздравио присутне и констатовао да седници присуствује 13 чланова са правом одлучивања, те да постоји кворум за пуноважан рад и одлучивање Изборне комисије.
Записник води заменик секретара, Душко Митровић.
Заменик председника Изборне комисије отворио је расправу о Записнику са 5. седнице Изборне комисије. Примедби и коментара на Записник са 5. седнице није било, нико се није јавио за реч, па је заменик председника Изборне комисије ставио Записник на гласање.
-ЗА је гласало 13, нико против, нико уздржан.
Заменик председника Изборне комисије констатовао је да је Записник са 5. седнице Општинске изборне комисије општине Љубовија одржане 07.10.2026. године једногласно усвојен.
ДНЕВНИ РЕД
Заменик председника Изборне комисије саопштио је да је Изборној комисији дана 9.10.2026. године у 9,50 часова достављен предлог за именовање члана и заменика члана у проширени састав Изборне комисије по предлогу проглашене изборне листе СТРАНКА РУСКО-СРПСКОГ ЈЕДИНСТВА – РУСИ И СРБИ БРАЋА ЗАУВЕК, те је предложио допуну дневног реда новом тачком 3, која гласи: „Доношење Решења о именовању члана и заменика члана у проширени састав Општинске изборне комисије по предлогу проглашене изборне листе СТРАНКА РУСКО-СРПСКОГ ЈЕДИНСТВА – РУСИ И СРБИ БРАЋА ЗАУВЕК“, тако да досадашња тачка 3. постаје тачка 4.
Заменик председника Изборне комисије ставио је на гласање предложену допуну дневног реда.
-ЗА је гласало 13, нико против, нико уздржан.
Заменик председника Изборне комисије констатовао је да је допуна дневног реда усвојена једногласно.
Предложени дневни ред сада гласи: 
1. Доношење Решења о именовању члана и заменика члана у проширени састав Општинске изборне комисије по предлогу проглашене изборне листе РУСКА СТРАНКА – СРБИЈА У БРИКСУ – СЛОБОДАН НИКОЛИЋ.
2. Доношење Решења о именовању члана и заменика члана у проширени састав Општинске изборне комисије по предлогу проглашене изборне листе ЛИБЕРАЛНО ЗЕЛЕНА СТРАНКА – ЗА СЛОБОДНУ И ЧИСТИЈУ СРБИЈУ.
3. Доношење Решења о именовању члана и заменика члана у проширени састав Општинске изборне комисије по предлогу проглашене изборне листе СТРАНКА РУСКО-СРПСКОГ ЈЕДИНСТВА – РУСИ И СРБИ БРАЋА ЗАУВЕК.
4. Питања и предлози.
На питање заменика председника Изборне комисије да ли неко предлаже даљу измену и допуну дневног реда, нико се није јавио за реч, па је заменик председника Изборне комисије ставио на гласање предложени дневни ред у целини.
-ЗА је гласало 13, нико против, нико уздржан.
Заменик председника Изборне комисије констатовао је да је дневни ред усвојен једногласно.
1.
Заменик председника Изборне комисије саопштио је присутнима да су у материјалу за данашњу седницу добили предлог Решења о именовању члана и заменика члана у проширени састав Општинске изборне комисије по предлогу проглашене изборне листе РУСКА СТРАНКА – СРБИЈА У БРИКСУ – СЛОБОДАН НИКОЛИЋ, и то:
• Слађана Давидовић, за члана и
• Владимир Обрадовић, за заменика члана.
Заменик председника Изборне комисије је отворио расправу по овој тачки дневног реда.
За реч се јавио Драгивој Матић и питао да ли лице које је овлашћени предлагач може истовремено да буде и члан Општинске изборне комисије у проширеном саставу. 
Одговор је дао секретар Изборне комисије Владимир Петровић, рекавши да то није препрека и да су услови за чланство јасно дефинисани законом.
Како се више нико није јавио за реч, заменик председника Изборне комисије предложену тачку ставио је на гласање.
-ЗА је гласало 13, нико против, нико уздржан.
Заменик председника Изборне комисије констатовао је да је Решење о именовању члана и заменика члана у проширени састав Општинске изборне комисије по предлогу проглашене изборне листе РУСКА СТРАНКА – СРБИЈА У БРИКСУ – СЛОБОДАН НИКОЛИЋ једногласно усвојено.
2.
Заменик председника Изборне комисије саопштио је присутнима да су у материјалу за данашњу седницу добили предлог Решења о именовању члана и заменика члана у проширени састав Општинске изборне комисије по предлогу проглашене изборне листе ЛИБЕРАЛНО ЗЕЛЕНА СТРАНКА – ЗА СЛОБОДНУ И ЧИСТИЈУ СРБИЈУ, и то:
• Милица Ђокић, за члана и
• Маја Ранковић, за заменика члана.
Заменик председника Изборне комисије је отворио расправу по овој тачки дневног реда.
Како се нико није јавио за реч, заменик председника Изборне комисије предложену тачку ставио је на гласање.
-ЗА је гласало 13, нико против, нико уздржан.
Заменик председника Изборне комисије констатовао је да је Решење о именовању члана и заменика члана у проширени састав Општинске изборне комисије по предлогу проглашене изборне листе ЛИБЕРАЛНО ЗЕЛЕНА СТРАНКА – ЗА СЛОБОДНУ И ЧИСТИЈУ СРБИЈУ једногласно усвојено.
3.
Заменик председника Изборне комисије саопштио је присутнима да је уз допуну дневног реда достављен предлог Решења о именовању члана и заменика члана у проширени састав Општинске изборне комисије по предлогу проглашене изборне листе СТРАНКА РУСКО-СРПСКОГ ЈЕДИНСТВА – РУСИ И СРБИ БРАЋА ЗАУВЕК, и то:
• Марија Митровић, за члана и
• Јелена Перић, за заменика члана.
Заменик председника Изборне комисије је отворио расправу по овој тачки дневног реда.
Како се нико није јавио за реч, заменик председника Изборне комисије предложену тачку ставио је на гласање.
-ЗА је гласало 13, нико против, нико уздржан.
Заменик председника Изборне комисије констатовао је да је Решење о именовању члана и заменика члана у проширени састав Општинске изборне комисије по предлогу проглашене изборне листе СТРАНКА РУСКО-СРПСКОГ ЈЕДИНСТВА – РУСИ И СРБИ БРАЋА ЗАУВЕК једногласно усвојено.
4.
Заменик председника Изборне комисије отворио је последњу тачку дневног реда – Питања и предлози.
За реч се јавио Владан Јевтић, члан Изборне комисије, и питао да ли је најављен долазак Мисије ОЕБС-а у Љубовију, уз предлог да се поднесе захтев да представници Мисије буду позвани у проширени састав Изборне комисије уколико њихов долазак буде најављен.
Секретар Изборне комисије Владимир Петровић одговорио је да нема сазнања да су представници Мисије ОЕБС-а долазили у Љубовију нити да су најавили долазак, али да неће бити проблема да присуствују уколико то желе, уз напомену да, по ранијој пракси, Мисија ОЕБС-а обично обави разговор са председником Изборне комисије.
Владан Јевтић је напоменуо да има сазнања да су представници Мисије ОЕБС-а долазили у околна места – Ваљево, Мали Зворник, Крупањ и друга.
Пријављених за реч више није било, па је заменик председника Изборне комисије констатовао да је седница завршена у 11,20 часова.

